
Nr. 22/520


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind băncile de credit ipotecar, cu care comisia noastră a fost sesizată în fond cu adresa Biroului Permanent nr.  PL.X.488 din 24 octombrie 2005.
	PREŞEDINTE,

Mihai Nicolae Tănăsescu

RAPORT

asupra proiectului de Lege privind băncile de credit ipotecar
Cu adresa nr. PL.X.488 din 24 octombrie 2005, Biroul Permanent conform art.89 din Regulamentul Camerei Deputaţilor, republicat, a sesizat  pentru examinare şi avizare în fond, Comisia pentru buget, finanţe şi bănci cu proiectul de Lege privind băncile de credit ipotecar.
La întocmirea raportului s-a avut în vedere avizul Consiliului Legislativ nr. 965 din 18 iulie 2005, precum şi avizele Comisiei juridice, de disciplină şi imunităţi, Comisiei pentru politică economică, reformă şi privatizare.
Prezentul proiect de Lege în contextul noului pachet legislativ privind piaţa ipotecară reprezintă o propunere normativă sintetică, menită a contrapune băncilor universale o nouă entitate specializată în originarea de credite ipotecare. La nivelul pieţei primare a creditului ipotecar funcţionează deja operatori specializaţi, organizaţi sub formă de societăţi de credit ipotecar, în temeiul Ordonanţei de urgenţă a Guvernului nr. 200/2002 privind societăţile de credit ipotecar, aprobată prin Legea nr. 330/2003. Aceste societăţi de credit ipotecar au însă o capacitate de exerciţiu limitată legislativ la originarea de credit ipotecar. Accesul la finanţare prin emisiuni de obligaţiuni ipotecare exclusiv în temeiul portofoliului de credite este rezervat entităţilor reglementare, constituite şi supravegheate ca instituţii de credit în înţelesul Legii nr. 58/1998 privind activitatea bancară, republicată.

Astfel, băncile de credit ipotecar sunt concepute a întruni condiţiile pentru a acţiona atât pe piaţa primară a creditului ipotecar, ca împrumutator cât şi pe piaţa secundară, în calitate de emitent de obligaţiuni ipotecare, împrumutând din activitatea băncilor universale. Specificul băncilor de credit ipotecar constă în faptul că activitatea de creditare este limitată la împrumuturi pentru a căror garantare se constituie un drept real de ipotecă, iar atragerea de depozite este exclusă.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor: din partea Ministerului Finanţelor Publice domnul secretar de stat Doică Cătălin şi domnul consilier Nanu Ştefan; din partea Băncii Naţionale a României domnul director Antonescu I. şi doamna director Răducănescu Veronica; din partea Asociaţiei Române a Băncilor domnul director Barbu Constantin şi doamna consilier Rodica Tuchilă; din partea Băncii Comerciale Române domnul consilier juridic Berea Alexandru şi din partea Comisiei Naţionale a Valorilor Mobiliare domnul comisar Eros Victor, doamna director Ciuvăţ Mirela şi doamna consilier juridic Marinoiu Oana.

La lucrările comisiei au participat  20  deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi.
Proiectul de Lege a fost adoptat de Senat în şedinţa din data de 17 octombrie 2005.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege privind băncile de credit ipotecar, în şedinţa din data de 6 decembrie 2005, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat cu amendamentele prezentate în anexă.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


            Consilier parlamentar:
            Bărdiţă Mariana
ANEXĂ

I. Amendamente admise

În urma dezbaterii, Comisia propune adoptarea proiectului de lege cu următoarele amendamente:
	Nr. crt.
	Text Senat
	Text propus de Comisie

(autorul amendamentului)
	Motivarea 

amendamentelor propuse

	1. 
	Titlul legii:
LEGE
privind băncile de credit ipotecar
	Nemodificat 
	

	2.
	Art.1. – Prezenta lege reglementează constituirea, organizarea, autorizarea şi funcţionarea băncilor de credit ipotecar ca instituţii de credit în înţelesul Legii nr.58/1998 privind activitatea bancară, republicată.
	Nemodificat
	

	3.
	Art.2- (1) Băncile de credit ipotecar se constituie sub forma juridică de societate comercială pe acţiuni, cu aprobarea Băncii Naţionale a României, şi îşi desfăşoară activitatea pe baza autorizaţiei de funcţionare emisă de către Banca Naţională a României în acest scop.

           (2) Societăţile de credit ipotecar care doresc să-şi desfăşoare activitatea ca bănci de credit ipotecar  vor urma procedura de autorizare pentru bănci prevăzută de normele Băncii Naţionale a României. Până la data soluţionării cererii de autorizare, precum şi în cazul respingerii cererii, societăţile de credit ipotecar îşi pot desfăşura activitatea în conformitate cu prevederile  Ordonanţei de urgenţă a Guvernului nr.200/2002 privind societăţile de credit ipotecar, aprobată prin Legea nr.330/2003.
	Nemodificat
Nemodificat 


	

	4.
	Art.3.- Se interzice oricărei persoane care nu are autorizaţie emisă de Banca Naţională a României să utilizeze denumirea de bancă de credit ipotecar sau derivatele acestei denumiri, în legătură cu o activitate, un produs sau un serviciu, cu excepţia cazului în care această utilizare este stabilită sau recunoscută prin lege sau printr-un acord internaţional.
	Art.3.- Se interzice oricărei persoane care nu are autorizaţie emisă de Banca Naţională a României să utilizeze denumirea de bancă de credit ipotecar sau derivatele acestei denumiri, în legătură cu o activitate, un produs sau un serviciu, cu excepţia cazului în care această utilizare este stabilită sau recunoscută printr-un  acord   internaţional.

	Formularea propusă este mai cuprinzătoare în sensul că se acoperă şi situaţia în care se doreşte autorizarea unei societăţi comerciale, alta decât o bancă, nefiind astfel necesară modificarea prezentului act normativ. 

	5.
	Art.4.-(1) Principalul obiect de activitate a băncilor de credit ipotecar îl constituie desfăşurarea cu titlu profesional a activităţii de acordare de credite ipotecare pentru investiţii imobiliare şi atragerea de fonduri rambursabile de la public prin emisiune de obligaţiuni ipotecare.        
(2) Cu excepţia activităţii de atragere de depozite, băncile de credit ipotecar pot desfăşura, în limita autorizaţiei acordate, activităţile prevăzute la art.11 din Legea nr.58/1998, în condiţiile în care acestea susţin activitatea de acordare de credite ipotecare şi emisiunea de obligaţiuni ipotecare.       

(3) Bunurile mobile şi imobile dobândite de o bancă de credit ipotecar ca urmare a executării silite a creanţelor băncii şi care nu sunt utilizate în condiţiile art.13 din Legea nr.58/1998 vor fi vândute în termen de 24 de luni de la data dobândirii. Pentru motive justificative, termenul poate fi prelungit cu aprobarea Băncii Naţionale a României. 
	Nemodificat
 Nemodificat       

Nemodificat 
	

	6.
	Art.5.- Intră sub incidenţa prevederilor Capitolului XII din Legea nr.58/1998 faptele de încălcare de către băncile de credit ipotecar a prevederilor legilor speciale potrivit cărora îşi desfăşoară activitatea, în măsura în care acele legi speciale nu includ dispoziţiile de sancţionare a faptelor respective.
	Art.5.- Intră sub incidenţa prevederilor Capitolului XII din Legea nr.58/1998 faptele de încălcare de către băncile de credit ipotecar a prevederilor prezentei legi, în baza căreia îşi desfăşoară activitatea, în măsura în care acele legi speciale nu includ dispoziţiile de sancţionare a faptelor respective.


	Se consideră necesară existenţa unui act normativ unic de reglementare a materiei băncilor de credit ipotecar pentru a avea un cadru legal de natură să confere stabilitate şi coerenţă acestui domeniu.

	7.
	Art.6.- Prezenta lege se completează cu prevederile Legii nr.58/1998, în măsura în care nu contravin dispoziţiilor prezentei legi.
	Nemodificat
	

	8.
	Art.7.- (1) Banca Naţională a României va elabora norme de aplicare a prezentei legi în termen de 3 luni de la intrarea în vigoare a acesteia.

            (2) Până la adoptarea normelor prevăzute la alin.(1), băncilor de credit ipotecar le sunt aplicabile corespunzător toate reglementările Băncii Naţionale a României privitoare la constituirea, autorizarea, funcţionarea, supravegherea şi lichidarea băncilor, cu excepţia dispoziţiilor referitoare la activitatea de atragere de depozite şi protejarea deponenţilor.
	Nemodificat 
Se elimină
	Prevederile alin. (2) nu mai sunt necesare în condiţiile în care termenul prevăzut la alin. (1) este stabilit tocmai pentru pregătirea documentaţiilor de către băncile de credit ipotecar în vederea autorizării.

	9.
	Art.8.- Prezenta lege intră în vigoare în termen de 30 de zile de la data publicării în Monitorul Oficial al României, Partea I.
	Nemodificat

